VELDKOS: Steak Florentine 'n lekker bederf | Netwerk24
Deur Lisa Beyers 02 Junie 2020 00:00
Vandeesweek gaan dit sekerlik 'n klompie mense wees wat vir hulself 'n lekker lang dop gaan skink. Vir ander mag die bederf dalk 'n diep, ryk sjokoladekoek wees. Maar as dit vir my by bederf kom, dan is dit beslis 'n lekker bederf oor die kole.
'n Uitstaan-braaigereg wat die manne se monde letterlik laat water, is die nimlike steak Florentine. 'n Reuse T-been-skyf so heel oor die kole gebraai.
Iets wat ook briljant is, is die eenvoud daarvan en die kern is 'n goeie stuk beesvleis.
'n Goed verouderde T-been-skyf van so 10 cm dik (omtrent 1,5 kg)
Hierdie is 'n eeu oue resep uit Florence, Italië. Deesdae kry jy nog enkele restaurante daar wat hierdie reuse-steak op die tradisionele manier gaarmaak – goed verouderde beesvleis wat oor baie warm kole skrikgemaak en bedien word – halfgaar (rare) met net 'n sprinkeling sout. Dit is 'n gesinsgereg en die vleis word van die been af gekerf en dan saam met die been op een bord vir die hele tafel bedien.
Jy sorg dat jy 'n baie warm bedding kole het. Laat jou T-been letterlik op die T-kant van die been op die rooster oor die kole vir 15 minute op sy kop staan. Dan moet hy 'n rukkie lank op sy vet-kant op die kole staan, en verder vir tien minute per kant totdat hy mooi bruin is en medium rou aan die binnekant.
Hierna moet die vleis vir 10 minute op 'n warm plek rus voordat dit gesny word. Staan die vleis weer op sy kop en kerf dun repe vleis af totdat alles van die been af gesny is. Rangskik die vleis om die been, besprinkel dit met sout en bedien.
Bedien met chimichurri-sous:
Meng die volgende saam in 'n voedselverwerker en verwerk tot pasta – vir die beste resultate, een dag voor gebruik: